als_Latn dik_Latn sag_Latn
Suela Topi
Temat Kryesore
- Rama dhe Meta kanë zyrtarizuar dje marrëveshjen mes tyre për ndarjen e 61 bashkive
- Mbi bazën e këtyre kritereve të arritura me kompromis është përcaktuar që LSI-ja të ketë 25 për qind të të gjitha njësive vendore
Zyrtarizohet marrëveshja mes Partisë Socialiste dhe Lëvizjes Socialiste për Integrim. Pas një takimi të zhvilluar dje në selinë rozë me kryetarin e Lëvizjes Socialiste për Integrim, Ilir Metën, kryeministri Edi Rama deklaroi se tashmë PS-ja do të presë propozimet e aleatit të saj kryesor për 15 bashki, përkatësisht për Beratin, Lezhën, Gjirokastrën, Kukësin, Pogradecin, Kuçovën, Skraparin, Vorën, Mallakastrën, Delvinën,
Përrenjasin, Selenicën, Bulqizën, Cërrikun dhe Kolonjën. Rama tha se pasi të vijnë propozimet nga një palë, pala tjetër ka të drejtën e votës për të dhënë konsensusin ose jo për emrin e propozuar. Ndërsa kryetari i LSI-së, Ilir Meta vuri theksin tek përzgjedhja e kandidatëve më të mirë jo vetëm mbi bazën e një konsensusi brenda koalicionit, por edhe me komunitetin. Të pranishëm në takimin e djeshëm mes Ramës dhe Metës ishin dhe kryetarët e dy grupeve parlamentare, Gramoz Ruçi dhe Petrit Vasili.
Marrëveshja
Pas një takimi 80 minutësh në selinë rosë, kryeministri Rama konfirmoi finalizimin e fazës së parë të negociatave me aleatin kryesor, Lëvizjen Socialiste për Integrim. “Ky ishte një takim për të finalizuar fazën e parë të procesit. Proces që e kemi nisur prej disa javësh dhe ku kemi konkluduar në parim që në zgjedhjet e 21 qershorit do të paraqitemi me kandidatë të përbashkët. Nuk do të bëjmë një ndarje mekanike të njësive vendore, por do të ecim me një formulë të re, ku çdonjëra nga partitë do të ketë të drejtën e propozimit për një numër njësish dhe reciprokisht edhe të drejtën e votës për të dhënë konsensus për kandidatin apo kandidaten e propozuar nga partia tjetër. Sot kemi dakordësuar këtë ndarje dhe më pas do të vazhdojmë me shoshitjen e të gjitha kandidaturave”, - deklaroi Rama për mediat, në mbyllje të takimit me kryetarin e LSI-së. Mbi bazën e këtyre kritereve është përcaktuar që LSI-ja të ketë 25 për qind të gjitha njësive vendore që do të krijohen pas 21 qershorit. “Dua të informoj që kemi përcaktuar praktikisht që të presim propozimet si PS, nga LSI-ja për bashkitë si më poshtë vijon: Berat, Lezhë, Gjirokastër, Kukës, Pogradec, Kuçovë, Skrapar, Vorë, Bulqizë, Cërrik, Mallakastër, Delvinë, Përrenjas, Selenicë dhe Kolonjë. Për këto njësi bashkiake LSI-ja ka përgjegjësinë që të përgatisë propozimet që do t'i konsultohen Partisë Socialiste dhe anasjelltas”, - sqaroi Rama.
Ai theksoi më tej rëndësinë e këtij procesi zgjedhor i cili, sipas kryeministrit, shënon transformimin e shërbimit ndaj qytetarëve. “Formula e re që kemi përcaktuar për këtë sfidë nuk është një zgjedhje apo zgjidhje mekanike, por është një zgjedhje dhe zgjidhje që na çon drejt kandidatëve që na çon si një domosdoshmëri për të përfaqësuar komunitetet jo përmes një flamuri partiak, po përmes cilësish të besueshme dhe përmes një konsensusi që padyshim e ka bazën mes mirëkuptimit mes forcave politike”, - theksoi ai. Edhe kreu i LSI-së vuri theksin tek përzgjedhja e kandidatëve më të mirë. “Prioriteti ynë ka qenë dhe mbetet përzgjedhja e kandidatëve më të mirë, jo vetëm me një konsensus brenda koalicionit sa më të gjerë. Por në mënyrë të veçantë me një konsensus sa më të gjerë me komunitetet që do të drejtohen prej tyre”, - deklaroi Meta. Krerët e mazhorancës theksuan se në gjithë këtë proces do t’i kushtohet rëndësi dhe barazisë gjinore. “Padyshim që kemi si asnjëherë tjetër më parë synimin që të kemi sa më shumë gra dhe vajza kandidate, ndërkohë që jemi marrë vesh plotësisht bazuar edhe në të dyja programet të të dyja partive, që në këtë pikë përputhen 100%, që në këshillat bashkiakë ne do të kemi një përfaqësim 50% burra dhe djem dhe 50% gra dhe vajza”, - deklaroi Rama. E ndërsa janë ndarë bashkikë mes dy partive kryesore, emrat e kandidatëve konkretë pritet të zyrtarizohen deri në fund të muajit. “Besoj se deri në datën 1 prill do të merret vesh lista e plotë e të gjithë emrave që do të garojnë për 61 bashkitë e Shqipërisë. Të paktën deri 1 prill, sepse kryetari Rama tha deri në fund të marsit. Kështu që prilli do të fillojë me emra tërësisht të identifikuar qartë para opinionit publik”, - tha Meta duke rikthyer në vëmendje datën 1 prill, datë kur është zyrtarizuar marrëveshja e bashkëpunimit PS-LSI, para zgjedhjeve të 2013-s.
Gara për Tiranën, Rama nuk përjashton emrin e një gruaje
Kryeministri Edi Rama nuk përjashton përzgjedhjen e një kandidateje grua për bashkinë e Tiranës. I pyetur dje nga mediat nëse do t’i besohej një gruaje bashkia e kryeqytetit, Rama tha: “Pse jo! Por sidoqoftë kohën e kemi përpara. Objektivi ynë është që brenda muajit mars ne të kemi përfunduar me kandidaturat për t’i dhënë mundësi të gjithë kandidatëve dhe kandidateve që të fillojnë kontaktet e tyre përpara se sa të fillojë fushata e përgjithshme që përfshin pastaj edhe nivelin e lartë politik dhe për të shfrytëzuar kohën në mënyrë që këto bashki që sot janë territorialisht shumë më të mëdha të jenë territore ku kandidatët dhe kandidatet të kenë mundësi të prezantohen komunë më komunë dhe fshat më fshat”. Në garën për Tiranën janë përfolur tashmë disa kandidatë nga mazhoranca mes të cilëve dhe disa gra. Fillimisht emrat më të lakuar ishin Monika Kryemadhi e Mimi Kodheli. Por pas deklarimeve të tyre publike se nuk do të jenë në këtë garë, në diskutim është hedhur një tjetër emër, ai i ministres së Arsimit, Lindita Nikolla. Pritet që ditët në vijim të sjellin zyrtarizimin e emrit të bashkisë më të madhe në vend për të cilën zyrtarisht tashmë dihet që do të jetë një emër i dalë nga radhët e Partisë Socialiste.
Kryeministri mandatohet për të negociuar me aleatët
Kryeministri Edi Rama mandatohet për të negociuar me aleatët para se të përcaktohet formula finale e koalicionit të mazhorancës për zgjedhjet e 21 qershorit. Kryeministri sqaroi dje se pasi të përmbyllet kjo fazë diskutimesh do të kërkohet dhe konsensusi i LSI-së për propozimet finale. “Partia Socialiste ka përgjegjësinë që pasi të përmbyllim edhe formulën përfundimtare të koalicionit, gjë për të cilën unë kam marrë edhe miratimin e bashkëkryetarit të "Aleancës për Shqipërinë Evropiane" për të negociuar me forcat e tjera politike, të përgatisim nga ana jonë propozimet që do t'i vëmë për shqyrtim në tryezën e përbashkët, ku do të kërkojmë konsensusin e LSI. Pasi, pavarësisht gjerësisë së koalicionit, ky është një koalicion që ngrihet mbi një bosht strategjik, që është boshti PS – LSI”, - theksoi dje Rama. Sa u përket pretendimeve të Partisë për Drejtësi, Integrim dhe Unitet për të drejtuar bashkitë e Konispolit, Patosit, Rrogozhinës, Peqinit dhe Shijakut, Rama tha se janë ende të hapura diskutimet me të gjitha partitë por theksoi se do t’i kushtohet rëndësi zgjedhjes së kandidatëve. “Për sa i përket marrëveshjes me partitë e tjera, ne kemi hapur diskutimet me të gjitha partitë e tjera përveç PD-së kuptohet, dhe atyre satelitëve ballisto-republikanë që janë përfundimisht të ndarë nga rruga e historisë së re të këtij vendi dhe do të shikojmë hap pas hapi me të njëjtën logjikë.
Pra, ne do të nisemi edhe në raportin me partitë e tjera nga kandidatët dhe kandidatet dhe nga konsensusi në funksion të dhënies së mundësisë më të mirë për qytetarët. Ne nuk duam që të justifikohemi përpara asnjë komuniteti se këtë bashkinë e ka partia tjetër dhe partia tjetër ka bërë një zgjedhje për të cilën ne nuk mbajmë përgjegjësi. Jo! Përgjegjësia jonë është e përbashkët”, - theksoi ai. Pritet që pjesë e këtyre negociatave të jenë dhe dy aleatët e përhershëm të PS-së, Partia Socialdemokrate dhe Partia Demokracia Sociale, edhe pse krerët e këtyre subjekteve politike nuk kanë kursyer kritikat për selinë rozë. “Ne jemi në bisedime me të gjithë dhe sigurisht të gjithë kanë hapësirën për të kontribuuar në këtë proces pa kthim, që është procesi i modernizimit të pushtetit vendor”, - deklaroi dje Rama.
Kandidatët e mazhorancës në pritje të konfirmimit
Disa nga drejtuesit vendorë socialistë do të jenë sërish në garë për zgjedhjet e 21qershorit. Edhe pse ende nuk ka një listë zyrtare të mazhorancës qeverisëse, kanë nisur tashmë diskutimet e emrave konkretë për secilën nga 61 bashkitë e vendit. Kështu mësohet se një emër që do të jetë sërish në listën e socialistëve është kreu i bashkisë së Durrësit, Vangjush Dako por edhe kryebashkiaku i Kavajës, Evis Roshi. Mes emrave të favorizuar për të kryesuar bashkinë e Sarandës, është kryetari aktual i saj, Stefan Çipa. Edhe pse nuk janë përjashtuar përfundimisht dhe të tjerë emra si Sheme Lulo apo Floriana Koka, të cilët kanë qenë në lista kandidatësh për deputetë përkatësisht në vitin 2013 dhe 2009. Lista me emra e propozuar nga strukturat e Sarandës për kryesinë e Partisë Socialiste ka në konsideratë edhe Ramiz Husin, i cili njihet si bashkëpunëtor i vjetër i PS-së në këtë qytet, por edhe Adriana Shehun. I gatshëm për rikandidim është shprehur dhe kryebashkiaku aktual i Korçës, Sotiraq Filo. Ndërsa në krye të bashkisë së Matit pritet të jetë sërish kryebashkiakja Adelina Farriçi e cila është vlerësuar vazhdimisht për punën e bërë në këtë mandat.
Një tjetër emër që do të rikonfirmohet pritet të jetë Qazim Sejdini. Kryebashkiaku i Elbasanit nuk e ka fshehur aspak dëshirën për të qenë në karrigen që mban aktualisht edhe për një mandat të tretë. E ndërsa duket se për Shkodrën PS-ja ka në listë emrin e Keti Bazhdarit. Artur Bardhi është emri i diskutuar nga strukturat socialiste të Kurbinit. Ndërsa për Mirditën pritet të jetë në garë Adrian Leka. Indrit Buku pritet të garojë nën logon e PS-së, në Shijak ndërsa Bukurosh Maçi në Peqin. Socialistët e Librazhdit pritet të japin votën e tyre për Kastriot Gurrën ndërsa Përrenjasi këtë herë i është lënë Lëvizjes Socialiste për Integrim që pritet të futë në garë Miranda Rirën e cila aktualisht ka mandatin e deputetes. Një tjetër emër i njohur për socialistët është ai i Dritan Bicit në Gramsh ndërkohë që për Lushnjën do të jetë në garë Fatos Tushe. Pas negociatave mes aleatëve kryesorë të mazhorancës, Berati duket se i ka mbetur përfundimisht LSI-së e cila pritet të futë në garë deputetin Gledion Rehovica.
LSI-ja do të garojë me kandidatët e saj të mbështetur nga mazhoranca qeverisëse, edhe në Kukës e Lezhë. Për këto bashki emrat e përfolur janë kryetarët aktualë, Hasan Halili dhe Viktor Tushaj. Ndërsa bashkia e Fierit e cila deri në momentin e fundit është diskutuar mes PS-së dhe LSI-së, përfundimisht në krye të saj pritet të ketë një kandidat socialist. Emri i përfolur deri tani është ai i Salarjon Totos. Pogradeci do të jetë përfundimisht nën logon e LSI-së dhe kandidati i diskutuar gjerësisht tashmë por që duket se ka dhe mbështetjen e pogradecarëve, është Roshi Tollozhina. Ndërkohë që të përzgjedhurit e Partisë Socialiste në Libohovë, Roskovec dhe Këlcyrë pritet të jenë përkatësisht Vladimir Hide, Flamur Mato dhe Klement Ndoni. Përmeti mendohet t’i besohet sërish kryetarit Gilbert Jaçe ndërsa Tepelena Tërmet Peçit. Ndërkohë që mbeten ende pa kandidatë qytete kryesore si Tirana e Vlora. Lista finale e kandidatëve pritet të jetë gati deri në 1 prill për të nisur kështu fushatën reale në bazë.
bos_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn